CELEX: 52021PC0254
Language: da
Date: 2021-05-18
Title: Forslag til EUROPA-PARLAMENTETS OG RÅDETS FORORDNING om ændring af forordning (EU) 2016/1628 for så vidt angår overgangsbestemmelserne for visse maskiner udstyret med motorer i effektområdet mellem 56kW og 130kW og over 300kW for at imødegå virkningen af covid-19-krisen

EUROPA-KOMMISSIONEN
            Bruxelles, den 18.5.2021
            COM(2021) 254 final
            2021/0129(COD)
            Forslag til
            EUROPA-PARLAMENTETS OG RÅDETS FORORDNING 
            om ændring af forordning (EU) 2016/1628 for så vidt angår overgangsbestemmelserne for visse maskiner udstyret med motorer i effektområdet mellem 56kW og 130kW og over 300kW for at imødegå virkningen af covid-19-krisen
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse for og målene med forslaget
            
            
               Covid-19-pandemien har forårsaget alvorlige forstyrrelser i forsyningskæderne, og dette har haft indvirkning på de muligheder, som fabrikanter af mobile ikkevejgående maskiner har for at overholde nogle af de frister, der er fastsat i Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner.
            
            
               Europa-Parlamentets og Rådets forordning (EU) 2020/1040 af 15. juli 2020 om ændring af forordning (EU) 2016/1628 blev vedtaget som reaktion på covid-19-pandemien. Ved nævnte forordning forlængedes visse frister, som fabrikanterne ikke længere kunne overholde uden at lide alvorlige økonomiske tab på grund af uforudsete forstyrrelser i forsyningskæden. Dette vedrørte maskiner, der anvender såkaldte "overgangsmotorer" i effektområdet mellem 56kW og 130kW, og som skulle være færdigproduceret senest den 30. juni 2020 og bragt i omsætning senest den 31. december 2020. Fabrikanterne fik yderligere 12 måneder til at producere maskiner udstyret med sådanne motorer og til at bringe dem i omsætning.
            
            
               Nævnte forordning omhandlede kun de frister, der gjaldt i 2020, da disse frister var dem, der hurtigst muligt skulle forlænges, og da det var for tidligt til at vurdere om en forlængelse af de frister, der gælder i 2021, var berettiget. 
            
            
               Fabrikanterne har indtil den 30. juni 2021 til at færdiggøre produktionen af de maskiner, der er udstyret med sådanne motorer, og indtil den 31. december 2021 til at bringe dem i omsætning. 
            
            
               Som følge af de vedvarende forstyrrelser i forsyningskæden og produktionen, der er forårsaget af anden og tredje bølge af covid-19, vil fabrikanterne ikke være i stand til at overholde de frister, der gælder i 2021 og for de maskiner, der er udstyret med overgangsmotorer i effektområdet mellem 56kW og 130kW og over 300kW, uden at lide alvorlige økonomiske tab. 
            
            
               I lyset af de vedvarende forstyrrelser er det derfor nødvendigt at forlænge disse datoer for at undgå, at overgangsmotorerne, der er begrænset i antal, eftersom de skulle produceres senest den 31. december 2019, ikke længere kan monteres på maskinerne i tide og derfor vil skulle skrottes.
            
            
               Selv om der fortsat er forstyrrelser i forsyningskæden og produktionen, kan deres omfang og intensitet ikke sammenlignes med de forstyrrelser, der gjorde sig gældende i foråret 2020. Derfor er det berettiget at fastsætte en forlængelse på seks måneder for produktion af maskiner, der er udstyret med sådanne motorer, og en forlængelse på ni måneder for omsætning heraf, i stedet for de 12 måneder, der blev fastsat for dem begge i 2020.
            
            
               Det skal bemærkes, at de erhvervsdrivende, uanset varigheden af forlængelsen, ikke vil have nogen interesse i en yderligere forsinkelse af færdiggørelsen og omsætningen af maskiner, køretøjer og fartøjer, som de allerede har afholdt omkostninger for.
            
            
               Endelig vil den foreslåede forlængelse også finde anvendelse på landbrugs- og skovbrugstraktorer, der er udstyret med overgangsmotorer, da de er omfattet af bestemmelserne om forurenende emissioner
                  1
                for mobile ikkevejgående maskiner.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 114 i traktaten om Den Europæiske Unions Funktionsmåde.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Nærhedsprincippet finder anvendelse, idet forslaget ikke hører under EU's enekompetence.
               
               
                  Da forslaget indebærer ændringer af den gældende EU-lovgivning, er det kun EU, som effektivt kan behandle disse spørgsmål. Desuden kan de politiske mål ikke i tilstrækkelig grad opfyldes ved foranstaltninger, der træffes af medlemsstaterne.
               
               
                  En indsats på EU-plan er nødvendig for at undgå, at der opstår hindringer for det indre marked, navnlig med hensyn til motorer til mobile ikkevejgående maskiner, og på grund af luftforureningens grænseoverskridende karakter. 
               
            
         
         
            
               
                  Forslaget er derfor i overensstemmelse med nærhedsprincippet.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet, fordi det ikke går videre end nødvendigt for at nå målene om at sikre et velfungerende indre marked og garantere en høj grad af offentlig sikkerhed og miljøbeskyttelse. Varigheden af den foreslåede forlængelse står i et rimeligt forhold til den forventede varighed af de forstyrrelser, der forårsages af covid-19-pandemien.
               
            
            
               •Valg af retsakt
            
            
               
                  En forordning om ændring af en forordning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               Dette forslag ledsages ikke af en særskilt konsekvensanalyse, da der allerede blev foretaget en konsekvensanalyse i forbindelse med forordning (EU) 2016/1628. Dette forslag indebærer ikke en indholdsmæssig ændring af nævnte forordning og pålægger ikke de berørte parter nye forpligtelser. Det sigter primært mod under de ekstraordinære omstændigheder, der følger af covid-19-pandemien, at fastsætte en forlængelse på seks måneder for produktion og omsætning af maskiner, der er udstyret med visse overgangsmotorer. Dette forslag har ingen væsentlige virkninger for miljøet, da foranstaltningerne gør det lettere at bringe varer i omsætning, som er udstyret med motorer produceret før pandemien. Foranstaltningerne hindrer også, at det bliver nødvendigt at skrotte maskiner, som er udstyret med sådanne motorer, og som ellers ville være ikkeoverensstemmende.
            
            
               4.VIRKNINGER FOR BUDGETTET
            
            
               Forslaget har ingen budgetmæssige virkninger for EU-institutionerne. 
            
            
               2021/0129 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) 2016/1628 for så vidt angår overgangsbestemmelserne for visse maskiner udstyret med motorer i effektområdet mellem 56kW og 130kW og over 300kW for at imødegå virkningen af covid-19-krisen
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 114,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  2
               , 
            
            
               efter den almindelige lovgivningsprocedure, og
            
         
         
            
               ud fra følgende betragtninger:
            
            
               (1)Ved Europa-Parlamentets og Rådets forordning (EU) 2016/1628
                  3
                fastsættes der krav vedrørende emissionsgrænser for forurenende luftarter og partikler og EU-typegodkendelsesprocedurer for forskellige kategorier af motorer til mobile ikkevejgående maskiner. 
            
            
               (2)Datoerne for anvendelse af de nye emissionsgrænseværdier, som benævnes "trin V" i forordning (EU) 2016/1628, er fastsat for at give fabrikanterne klare og fyldestgørende oplysninger og en passende periode for overgangen til trin V, samtidig med at de administrative byrder for de godkendende myndigheder reduceres betydeligt. 
            
            
               (3)Som følge af de forstyrrelser, der er forårsaget af covid-19-udbruddet, og de deraf følgende forstyrrelser i forsyningskæden og produktionen, havde fabrikanterne af mobile ikkevejgående maskiner, som benævnes "originaludstyrsfabrikanter", vanskeligheder med at overholde fristerne den 30. juni 2020 og 31. december 2020 for produktion og omsætning af maskiner, der er udstyret med sådanne motorer, som skal opfylde mindre strenge emissionsgrænser end trin V-emissionsgrænserne. I denne forbindelse blev forordning (EU) 2016/1628 ændret ved Europa-Parlamentets og Rådets forordning (EU) 2020/1040
                  4
                for at forlænge nævnte frister med 12 måneder.
            
            
               (4)Da de vedvarende forstyrrelser i forsyningskæden og produktionen, som er forårsaget af covid-19-pandemien, fortsat medfører forsinkelser for så vidt angår produktion og omsætning af maskiner, der er udstyret med andre kategorier af motorer (mellem 56kW og 130kW og over 300kW), som skal opfylde mindre strenge emissionsgrænser end trin V-emissionsgrænserne, er det meget sandsynligt, at originaludstyrsfabrikanterne ikke vil være i stand til at overholde fristerne den 30. juni 2021 og 31. december 2021, jf. forordning (EU) 2016/1628, for produktion og omsætning af varer uden at lide alvorlige økonomiske tab.
            
            
               (5)I lyset af de nuværende omstændigheder og for at sikre et velfungerende indre marked, skabe retssikkerhed og undgå potentielle markedsforstyrrelser er det nødvendigt at forlænge overgangsbestemmelserne i forordning (EU) 2016/1628 for disse kategorier af motorer.
            
            
               (6)I betragtning af at forlængelsen af overgangsbestemmelserne ikke vil have nogen indvirkning på miljøet, da de pågældende overgangsmotorer allerede er blevet produceret, bør forlængelsen af de pågældende perioder være på seks måneder for produktion af maskiner, der er udstyret med sådanne motorer, og på ni måneder for omsætning heraf.
            
            
               (7)Målet for denne forordning, nemlig at forlænge visse overgangsbestemmelser i forordning (EU) 2016/1628, kan ikke i tilstrækkelig grad opfyldes af medlemsstaterne, men kan på grund af dets omfang og virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union ("TEU"). I overensstemmelse med proportionalitetsprincippet, jf. nævnte artikel, går nærværende forordning ikke videre, end hvad der er nødvendigt for at nå dette mål.
            
            
               (8)I betragtning af den hastende karakter som følge af de ekstraordinære omstændigheder, der følger af covid-19-udbruddet, bør der ske en fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til TEU, til traktaten om Den Europæiske Unions funktionsmåde og til traktaten om oprettelse af Det Europæiske Atomenergifællesskab.
            
            
               (9)Forordning (EU) 2016/1628 bør derfor ændres.
            
            
               (10)I betragtning af at overgangsperioden fastsat i forordning (EU) 2016/1628 for visse motorunderkategorier udløber den 31. december 2021, og at originaludstyrsfabrikanter kun kan producere mobile ikkevejgående maskiner udstyret med overgangsmotorer i disse underkategorier indtil den 30. juni 2021, bør nærværende forordning træde i kraft så hurtigt som muligt på dagen for offentliggørelsen i Den Europæiske Unions Tidende —
            
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) 2016/1628 foretages følgende ændringer:
            
            
               Artikel 58 ændres således: 
            
            
               1)I stk. 5 tilføjes følgende som sjette afsnit: 
            
            
               "For alle underkategorier af motorer, for hvilke datoen fastsat i bilag III for omsætning af trin V-motorer er den 1. januar 2020, undtagen for de motorer, der er omhandlet i andet og tredje afsnit, forlænges overgangsperioden og den 18-måneders periode, der er omhandlet i første afsnit, med seks måneder."
            
            
            
               2)I stk. 7 tilføjes følgende som litra e):
            
         
         
            
               "e) 33 måneder fra den gældende dato i bilag III for omsætning af motorer i det tilfælde, der er omhandlet i stk. 5, sjette afsnit."
            
            
               Artikel 2
            
            
               Denne forordning træder i kraft på dagen for offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
               
               
            
            
               
               
               
            
            
               
               
            
         
         
            
                  
                     (1)
                  
                        Jf. artikel 19 i forordning (EU) nr. 167/2013 om godkendelse og markedsovervågning af landbrugs- og skovbrugstraktorer.
               
               
                  
                     (2)
                  
                        EUT C […] af […], s. […].
               
               
                  
                     (3)
                  
                        Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).
               
               
                  
                     (4)
                  
                        Europa-Parlamentets og Rådets forordning (EU) 2020/1040 af 15. juli 2020 om ændring af forordning (EU) 2016/1628, for så vidt angår overgangsbestemmelser for at imødegå virkningen af covid-19-krisen (EUT L 231 af 17.7.2020, s. 1).